
EUROOPA PARLAMENDI SEADUSANDLIKU RESOLUTSIOONI PROJEKT
mis käsitleb nõukogu otsust Euroopa Liidu ja Liibanoni Vabariigi vahelise Euroopa Liidu Kriminaalõigusalase Koostöö Ameti (Eurojust) ja Liibanoni Vabariigis kriminaalasjades tehtava õigusalase koostöö eest vastutavate pädevate asutuste vahelist koostööd käsitleva lepingu Euroopa Liidu nimel sõlmimise kohta
(13619/2024 – C10‑0333/2025 – 2024/0155(NLE))
(Nõusolek)
Euroopa Parlament,
–	võttes arvesse nõukogu otsuse eelnõu (13619/2024),
–	võttes arvesse Euroopa Liidu ja Liibanoni Vabariigi vahelise lepingu eelnõu, mis käsitleb Euroopa Liidu Kriminaalõigusalase Koostöö Ameti (Eurojust) ja Liibanoni Vabariigis kriminaalasjades tehtava õigusalase koostöö eest vastutavate pädevate asutuste vahelist koostööd (13239/24),
–	võttes arvesse nõusoleku taotlust, mille nõukogu esitas vastavalt Euroopa Liidu toimimise lepingu artikli 16 lõikele 2, artiklile 85, artikli 218 lõike 6 teise lõigu punkti a alapunktile v ning artikli 218 lõikele 7 (C10‑0333/2025),
–	võttes arvesse kodukorra artikli 107 lõikeid 1 ja 4 ning artikli 117 lõiget 7,
–	võttes arvesse kodanikuvabaduste, justiits- ja siseasjade komisjoni soovitust (A10‑0000/2026),
1.	annab nõusoleku lepingu sõlmimiseks;
2.	teeb presidendile ülesandeks edastada Euroopa Parlamendi seisukoht nõukogule ja komisjonile, liikmesriikide valitsustele ja parlamentidele ning Liibanoni Vabariigi valitsusele.

Nõukogu otsuse ettepaneku eesmärk on heaks kiita Euroopa Liidu ja Liibanoni Vabariigi vaheline leping, mis käsitleb Euroopa Liidu Kriminaalõigusalase Koostöö Ameti (Eurojust) ja Liibanoni Vabariigis kriminaalasjades tehtava õigusalase koostöö eest vastutavate pädevate asutuste vahelist koostööd.

Rahvusvahelised koostöölepingud võimaldavad Eurojustil teha tihedat koostööd ja vahetada isikuandmeid valitud kolmandate riikide pädevate asutustega, kuna nende lepingutega tagatakse, et üksikisikute isikuandmete kaitseks on kehtestatud piisavad kaitsemeetmed. Eurojusti tihe koostöö kolmandate riikide pädevate asutustega on oluline, et võidelda mitmesuguste raskete ja keerukate piiriüleste kuritegude vastu, nagu terrorism, küberkuritegevus, uimasti- ja ebaseaduslik relvakaubandus ning rändajate ebaseaduslik üle piiri toimetamine.

Tihe koostöö kolmandate riikidega peaks olema uue Euroopa sisejulgeoleku strateegia lahutamatu osa. Komisjon soovitas juba 2020. aastal alustada lepingu üle läbirääkimisi. Nõukogu andis loa 1. märtsil 2021 ja läbirääkimised algasid 2022. aasta detsembris. Pärast kahte kõnelustevooru viidi läbirääkimisprotsess edukalt lõpule ja 11. oktoobril 2023 jõuti esialgsele kokkuleppele. Nõukogu kiitis lepingu heaks 10. oktoobril 2024. Lepingule kirjutasid 2. detsembril 2025 alla volinik Michael McGrath ja Liibanoni justiitsminister Adel Nassar.

Lepingu eesmärk on tõhustada õigusalast koostööd Eurojusti ja Liibanoni pädevate asutuste vahel, võimaldades operatiivteabe vahetamist Eurojusti ja Liibanoni õigusasutuste vahel, et toetada ja tugevdada nende koostööd raskete piiriüleste kuritegude uurimisel ja nende eest vastutusele võtmisel. Lepinguga tugevdatakse märkimisväärselt ELi ja Liibanoni koordineeritud reageerimist rahvusvahelisele raskele kuritegevusele, eelkõige organiseeritud kuritegevusele ja terrorismile, sealhulgas ühiste uurimiste kontekstis. Sel põhjusel nimetab Liibanon Eurojusti juurde sideprokuröri, kes töötab koos ELi liikmesriikide ja teiste partnerriikide prokuröridega.

Lepinguga nähakse ette ka tugevad andmekaitse ja põhiõiguste kaitsemeetmed, mis on kooskõlas Euroopa normidega. Euroopa Andmekaitseinspektori 28. augusti 2024. aasta arvamuse 19/2024 kohaselt esitatakse lepingu lõplikus tekstis piisavad kaitsemeetmed üksikisikute eraelu puutumatuse ning põhiõiguste ja -vabaduste kaitseks, nähes ette lisameetmed, et kaitsta neid ELi kodanike isikuandmeid, mida Eurojust edastab Liibanoni ametiasutustele. Sellega seoses andis komisjon 13. aprillil 2026 raportöörile ja variraportööridele ülevaate, kinnitades, et leping ei kahjusta julgeoleku huvides mingil viisil eraelu puutumatust ega andmekaitset.

Ülaltoodut arvesse võttes soovitab raportöör Euroopa Parlamendil nõukogu otsuse eelnõu teksti heaks kiita.

<FootprintIntro>Raportöör kinnitab oma ainuvastutusel, et ei kasutanud oma raportis mingit sisendmaterjali huvide esindajatelt, kes kuuluvad kohustuslikku läbipaistvusregistrit käsitleva institutsioonidevahelise kokkuleppe[footnoteRef:1] kohaldamisalasse, ega kolmandate riikide ametiasutuste, sealhulgas nende diplomaatiliste esinduste ja saatkondade esindajatelt, kes tuleks kodukorra I lisa artikli 8 kohaselt loetleda käesolevas lisas.</FootprintIntro> [1:  Euroopa Parlamendi, Euroopa Liidu Nõukogu ja Euroopa Komisjoni 20. mai 2021. aasta institutsioonidevaheline kokkulepe kohustusliku läbipaistvusregistri kohta (ELT L 207, 11.6.2021, lk 1, ELI: http://data.europa.eu/eli/agree_interinstit/2021/611/oj).] 

